Rasmus Prehn (S), 2024-05-14:
For os i Socialdemokratiet er det her en glædens dag.
Vi har ventet rigtig længe på at få en afklaring og en løsning i forhold til krydsningen af Limfjorden.
Det er sådan, at siden den 6. maj 1969, hvor vi åbnede den eksisterende Limfjordstunnel, har vi diskuteret, hvor linjeføringen skal være henne, når vi skal have en ny Limfjordsforbindelse.
Hele ni forskellige linjeføringer har været undersøgt og afprøvet.
Som det har været nævnt tidligere i debatten, er det sådan, at man i flere omgange i de kommuner, der er i Nordjylland, og der er 11, har diskuteret det her, og alle gangene har man været enige om, at det er den vestlige linjeføring, der er den rigtige.
På samme måde har man i Nordjyllands regionsråd diskuteret det her adskillige gange og været enige om med et massivt flertal, at det er den bedste linjeføring.
Her i Folketinget har jeg selv været med til at diskutere det her siden 2005, og hver gang har der været et flertal, der gik på, at den bedste løsning er den vestlige linjeføring.
Så har der været en kritik af, om vi har fået undersøgt nok.
Der har sjældent været flere spørgsmål, skriftlige og mundtlige, samråd og andet.
Da vi var midt i den her proces, var kritikerne uenige i den proces.
De ville gerne have ekstra tid, og de ville gerne have stillet flere spørgsmål.
Som udvalg – jeg er også udvalgsformand i Transportudvalget – åbnede vi op for, at man ekstraordinært kunne lave en eksperthøring, hvor kritikerne selv kunne invitere de eksperter, de ville have, ind for at komme og belyse de spørgsmål, der var.
Der var en professor i jura, der var forskellige eksperter inden for vand og asbest, og der var trafikforskere i forhold til linjeføring og andet.
Man kunne stille alle de spørgsmål, der var, og konklusionen var, også gengivet i pressen, at de bekymringer, der havde været i forbindelse med det her, var der faktisk ikke den store grund til at have.
Enhver sten var vendt i det her; vi kunne trygt og roligt vedtage det her.
Og husk på: For hver dag vi har ventet i forhold til den her linjeføring, er der borgere, der holder i kø, og som kommer senere hjem til deres familie.
Der er virksomheder, der overvejer, om de skal flytte syd for fjorden, fordi de ikke kan få arbejdskraft frem.
Der er færgehavne, der overvejer, om de skal have færger sejlende ud et andet sted fra.
Det er så afgørende vigtigt for dem, at vi træffer den her beslutning, og vi har ved gud ikke hastet noget igennem.
Vi har ved gud ikke overset detaljer i det her område.
Vi har diskuteret det i 55 år.
Vi har diskuteret den konkrete linjeføring siden 2014.
Vi har været i gang – i gang og i gang.
Jeg synes, vi med ro i sindet kan stemme for det her og give den håndsrækning til Nordjylland, som samtlige kommuner har efterspurgt i mange år, som et flertal i regionsrådet har efterspurgt i mange år, og som et bredt flertal her i Folketinget har efterlyst.
Lad os nu stemme for det her.
Det bliver en glædens dag at sikre, at vi kan få afviklet trafikken i Nordjylland meget bedre.
Vi kan både komme øst og vest om.
Inde i Aalborg kan vi få mere plads til borgere, vi kan få mere plads til kollektiv trafik, og vi kan få mere plads til cyklisme.
Det er den bedste måde at gøre det på.
Stem nu ja!
Det bliver godt.